b'\n_START_ARTICLE_\nES atvir\xc5\xb3 duomen\xc5\xb3 portalas\n_START_SECTION_\nTeisinis pagrindas ir portalo veikimo prad\xc5\xbeia\n_START_PARAGRAPH_\nPortalas prad\xc4\x97jo veikti 2012 m. gruod\xc5\xbeio m\xc4\x97n. J\xc4\xaf kurti oficialiai nutarta 2011 m. gruod\xc5\xbeio 12 d. Komisijos sprendimu 2011/883/ES d\xc4\x97l pakartotinio Komisijos dokument\xc5\xb3 naudojimo, kuriuo siekiama, kad dokumentus b\xc5\xabt\xc5\xb3 lengviau gauti ir dar kart\xc4\x85 panaudoti. _NEWLINE_Remiantis \xc5\xa1iuo sprendimu visos ES institucijos raginamos skelbti atviruosius duomenis ir, jei tik \xc4\xafmanoma, suteikti prie j\xc5\xb3 prieig\xc4\x85 visuomenei._NEWLINE_Portalo operacij\xc5\xb3 valdymas \xe2\x80\x93 Europos S\xc4\x85jungos leidini\xc5\xb3 biuro u\xc5\xbeduotis, o u\xc5\xbe ES atvir\xc5\xb3j\xc5\xb3 duomen\xc5\xb3 politikos \xc4\xafgyvendinim\xc4\x85 atsakingas Europos Komisijos Ry\xc5\xa1i\xc5\xb3 tinkl\xc5\xb3, turinio ir technologij\xc5\xb3 generalinis direktoratas (CONNECT).\n_START_SECTION_\nYpatyb\xc4\x97s\n_START_PARAGRAPH_\nNaudodamiesi bendr\xc5\xb3j\xc5\xb3 metaduomen\xc5\xb3 katalogu naudotojai portale gali ie\xc5\xa1koti duomen\xc5\xb3, juos nagrin\xc4\x97ti, sieti, parsisi\xc5\xb3sdinti ir nepatirdami sunkum\xc5\xb3 naudoti komerciniais arba nekomerciniais tikslais. Portalo naudotojai turi prieig\xc4\x85 prie \xc4\xafvairi\xc5\xb3 ES institucij\xc5\xb3, agent\xc5\xabr\xc5\xb3 ir kit\xc5\xb3 \xc4\xafstaig\xc5\xb3 interneto svetain\xc4\x97se skelbiam\xc5\xb3 duomen\xc5\xb3. _NEWLINE_Naudojantis semantikos technologijomis sukurta nauj\xc5\xb3 funkcij\xc5\xb3. Paie\xc5\xa1k\xc4\x85 metaduomen\xc5\xb3 kataloge galima atlikti pasitelkus s\xc4\x85veiki\xc4\x85 paie\xc5\xa1kos sistem\xc4\x85 (kortel\xc4\x97 \xe2\x80\x9eDuomenys\xe2\x80\x9c) ir SPARQL u\xc5\xbeklausas (kortel\xc4\x97 \xe2\x80\x9eSusietieji duomenys\xe2\x80\x9c). _NEWLINE_Naudotojai gali pasakyti, koki\xc5\xb3 duomen\xc5\xb3, j\xc5\xb3 manymu, tr\xc5\xabksta portale, ir i\xc5\xa1sakyti savo nuomon\xc4\x99 apie gaunam\xc5\xb3 duomen\xc5\xb3 kokyb\xc4\x99._NEWLINE_S\xc4\x85saja teikiama 24 oficialiosiomis ES kalbomis, ta\xc4\x8diau dauguma metaduomen\xc5\xb3 \xc5\xa1iuo metu yra tik keliomis kalbomis (angl\xc5\xb3, pranc\xc5\xabz\xc5\xb3 ir vokie\xc4\x8di\xc5\xb3). Kai kurie metaduomenys (pvz., duomen\xc5\xb3 teik\xc4\x97j\xc5\xb3 pavadinimai, geografin\xc4\x97 apr\xc4\x97ptis) pateikiami 24 kalbomis.\n_START_SECTION_\nNaudojimo s\xc4\x85lygos\n_START_PARAGRAPH_\nDaugumai duomen\xc5\xb3, kuriuos galima rasti naudojantis ES vie\xc5\xa1\xc5\xb3j\xc5\xb3 duomen\xc5\xb3 portalu, taikomas interneto svetain\xc4\x97s \xe2\x80\x9eEuropa\xe2\x80\x9c teisinis prane\xc5\xa1imas. Paprastai juos galima nemokamai naudoti komerciniais ir nekomerciniais tikslais, jei nurodomas \xc5\xa1altinis. Labai nedideliam duomen\xc5\xb3 kiekiui taikomos specialios naudojimo s\xc4\x85lygos, daugiausia susijusios su duomen\xc5\xb3 privatumo ir intelektin\xc4\x97s nuosavyb\xc4\x97s teisi\xc5\xb3 apsauga. Pateikiamos toki\xc5\xb3 su kiekvienu duomen\xc5\xb3 rinkiniu susijusi\xc5\xb3 s\xc4\x85lyg\xc5\xb3 nuorodos.\n_START_SECTION_\nTurimi duomenys\n_START_PARAGRAPH_\nPortale yra labai \xc4\xafvairi\xc5\xb3 verting\xc5\xb3 atvir\xc5\xb3j\xc5\xb3 duomen\xc5\xb3, susijusi\xc5\xb3 su \xc4\xafvairiomis ES politikos sritimis, \xc4\xafskaitant ekonomikos, u\xc5\xbeimtumo, mokslo, aplinkos ir \xc5\xa1vietimo sritis. J\xc5\xb3 svarba patvirtinta Did\xc5\xbeiojo a\xc5\xa1tuoneto Atvir\xc5\xb3j\xc5\xb3 duomen\xc5\xb3 chartijoje. _NEWLINE_Prieig\xc4\x85 prie savo duomen\xc5\xb3 rinkini\xc5\xb3 iki \xc5\xa1iol suteik\xc4\x97 apie 70 ES institucij\xc5\xb3, \xc4\xafstaig\xc5\xb3 arba padalini\xc5\xb3 (pvz., Eurostatas, Europos aplinkos agent\xc5\xabra, Jungtinis tyrim\xc5\xb3 centras, kiti Europos Komisijos generaliniai direktoratai ir ES agent\xc5\xabros). Dabar duomen\xc5\xb3 rinkini\xc5\xb3 i\xc5\xa1 viso yra daugiau kaip 11 700._NEWLINE_Be to, portale yra programoms skirtas skyrius ir vizualizavimo katalogas (paskelbtas 2018 m. kovo m\xc4\x97n.) _NEWLINE_Programoms skirtame skyriuje pateikiama ES institucij\xc5\xb3, agent\xc5\xabr\xc5\xb3 ir kit\xc5\xb3 \xc4\xafstaig\xc5\xb3 arba tre\xc4\x8di\xc5\xb3j\xc5\xb3 \xc5\xa1ali\xc5\xb3 sukurt\xc5\xb3 program\xc5\xb3, kuriose naudojami ES duomenys. \xc5\xa0ios programos pateikiamos ir d\xc4\x97l to, kad tai vertingi informacijos \xc5\xa1altiniai, ir tam, kad naudotojai gal\xc4\x97t\xc5\xb3 matyti pavyzd\xc5\xbei\xc5\xb3, kokias programas galima sukurti naudojant duomenis. _NEWLINE__NEWLINE_Vizualizavimo kataloge pateikiamas vizualizavimo ir mokymo priemoni\xc5\xb3 bei pakartotinai panaudojam\xc5\xb3 vizualizacij\xc5\xb3 rinkinys, skirtas turintiems \xc4\xafvairiausi\xc5\xb3 \xc5\xbeini\xc5\xb3 apie duomen\xc5\xb3 vizualizavim\xc4\x85 \xe2\x80\x93 ir pradedantiesiems, ir ekspertams.\n_START_SECTION_\nPortalo strukt\xc5\xabra\n_START_PARAGRAPH_\nPortalas parengtas naudojant atvirojo kodo sprendimus, tokius kaip turinio valdymo sistema \xe2\x80\x9eDrupal\xe2\x80\x9c ir duomen\xc5\xb3 katalog\xc5\xb3 programin\xc4\x97 \xc4\xafranga CKAN, kuri\xc4\x85 suk\xc5\xabr\xc4\x97 organizacija \xe2\x80\x9eOpen Knowledge Foundation\xe2\x80\x9c. Jame kaip RDF duomen\xc5\xb3 baz\xc4\x97 naudojamas \xe2\x80\x9eVirtuoso\xe2\x80\x9c ir yra SPARQL prieigos ta\xc5\xa1kas._NEWLINE_Metaduomen\xc5\xb3 kataloge taikomi tarptautiniai standartai, pavyzd\xc5\xbeiui,\xc2\xa0 \xe2\x80\x9eDublin Core\xe2\x80\x9c, Duomen\xc5\xb3 katalog\xc5\xb3 \xc5\xbeodynas DCAT-AP ir Objekt\xc5\xb3 apra\xc5\xa1ymo metaduomen\xc5\xb3 \xc5\xbeodynas (ADMS).'